b"\n_START_ARTICLE_\nCoimbatore\n_START_SECTION_\nHist\xc3\xb2ria\n_START_PARAGRAPH_\nDespr\xc3\xa9s del govern dels txera a la regi\xc3\xb3 va passar als ratta de Kongu i als reis Ganga fins que al segle IX va caure en mans del Cola. La zona de la ciutat estava habitada per tribus entre les quals els kosars que tenien com a resid\xc3\xa8ncia principal Kosampathur, propera a la qual va sortir Coimbatore que hauria fundat un cap irula. Els Hoysala Ballala de Mysore li van imposar la sobirania. Pertany\xc3\xa9 despr\xc3\xa9s (segle XIV) a Vijayanagar i des del segle XVI i a la seva caiguda el 1565 va quedar en mans del seu virrei a Seringapatam que de facto havia quedat independent, per\xc3\xb2 per poc temps, ja que aviat va passar al nayak (virrei) de Madura._NEWLINE_A aquestos la va arrabassar Mysore en una data entre 1667 i 1670 (alguns erudits opinen que m\xc3\xa9s tard per\xc3\xb2 la darrer inscripci\xc3\xb3 d'un nayak de Madura data el 1669). Kaveripuram havia estat atacada el 1644, Satyamangalam conquerida el 1653, Erode i Dharapuram el 1667 i sembla que Chikka Deva Raja, que va morir el 1704, dominava la ciutat i el seu districte. \xc3\x89s possible que fos recuperada per Madura per\xc3\xb2 el 1720 s'havia perdut definitivament. No obstant sembla que sota Mysore fou governada per poligars locals, antics feudataris de Madura i en aquest temps tenia com a molt tres mil habitants._NEWLINE_Entre 1760 i 1799 la ciutat va canviar algunes vegades de mans en les guerres entre Mysore i els brit\xc3\xa0nics, i cinc vegades fou teatre de lluites: El 1760 els brit\xc3\xa0nics van ocupar Karur en revenja per l'ajut donat per Haidar Ali als francesos a la zona de Pondicherry, per\xc3\xb2 els oficials del districte van al\xc2\xb7legar no saber res dels actes de Haidar Ali (que en aquest temps fou expulsat de Seringapatam) i els brit\xc3\xa0nics es van retirar; el 1768, ocupat Haidar a la costa oest, el coronel Wood va marxar pel districte, el va conquerir i hi ha establir guarnicions, per\xc3\xb2 quan Haidar es va presentar totes les guarnicions es van retirar i les que van resistir foren eliminades al final del mateix any. El 1783 Tipu Sultan estava altre cop ocupat a l'oest i el coronel Lang va entrar al districte i va ocupar Karur i Dharapuram i poc despr\xc3\xa9s el coronel Fullarton va passar pel districte per anar a Bangalore i pel cam\xc3\xad va ocupar Coimbatore; el final de la guerra va retornar la zona a Mysore; el 1790 el general Medows va ocupar Coimbatore i altres ciutat amb una for\xc3\xa7a considerable i va marxar al pas de Gazalhatti per envair Mysore per\xc3\xb2 el setembre Tipu Sultan va baixar a aquesta zona amb un ex\xc3\xa8rcit potent, va lluitar amb el coronel Floyd a Satyamangalam i va obligar als brit\xc3\xa0nics a retirar-se, per\xc3\xb2 aquestos van conservar Coimbatore i Karur, la primera de les quals va caure a l'any seg\xc3\xbcent (1791) despr\xc3\xa9s d'una defensa heroica i Karur fou retornada despr\xc3\xa9s de la pau de 1792. El 1799 els brit\xc3\xa0nics van ocupar el pa\xc3\xads que despr\xc3\xa9s de tantes guerres i de les exaccions dels poligars i de Mysore que suposaven una c\xc3\xa0rrega fiscal inabastable, estava arru\xc3\xafnat. _NEWLINE_El 1801 Coimbatore fou atacada pels poligars de Salem, Coimbatore i Dindigul, a la segona guerra poligar del 1801. El districte es va organitzar el 1805 (l'orde datava del 1804) i la ciutat en fou declarada capital. Va ser declarada municipi el 1848. El 1981 va esdevenir una corporaci\xc3\xb3 municipal amb la incorporaci\xc3\xb3 del municipi de Singanallur."